Enne kojusõitu käisime linna peal jalutamas ja külastasime Zetori kõrtsi südalinnas - hästi pull koht, meenutab kuulsat sürrafilmi "Leningrad Cowboys Go America". Pole ka ime, koha kujundajaks oli tollesama bändi esinumber Sakke Järvenpää. Osa  laudasid oli ehitatud ümber Zetori ratastraktorite. Menüü oli ajalehekujuline ja täis lollakate uudiste ja soome siseringinaljade taha peidetud toidukirjeldusi (esikaanel oli Arto Isohätä -nimeline onu kalapirukat heitmas - umbes nagu Kanteri karikatuur). Võtsime õlled ja kamba peale rääbised praeleivaga - lauale toodi puust liud, kus olid leivad, võitops ja … ehe plekist konservikarp koos avajaga, kõik maitserohelisega üle puistatud. Karbi sisu - sprotilaadsed suitsurääbised - oli aga ülimaitsev.